Source: http://coupleseurope.eu/sk/greece/topics/2-Existuj%C3%BA-majetkov%C3%A9-pomery-man%C5%BEelov-vypl%C3%BDvaj%C3%BAce-zo-z%C3%A1kona-a-ak-%C3%A1no-%C4%8Do-to-znamen%C3%A1
Timestamp: 2020-05-30 11:26:08+00:00
Document Index: 7483720

Matched Legal Cases: ['§ 1397', '§ 1397', '§ 1403', '§ 1405', '§ 464', '§ 1399', '§ 1410', '§ 1408']

Existujú majetkové pomery manželov vyplývajúce zo zákona a ak áno, čo to znamená? - Páry v Grécko
Existujú dva systémy upravujúce majetkové vzťahy manželov:
Systém rozdelenia majetku/účasti na nadobudnutom majetku (§ 1397 – 1402 HOZ):
Tento systém sa vzťahuje na manželov, ktorí neuzavreli zmluvu. Systém rozdelenia majetku/účasti na nadobudnutom majetku (§ 1397 HOZ) stanovuje pravidlo, podľa ktorého súkromné vlastníctvo manželov zostáva manželstvom nedotknuté. Majetok, ktorí manželia vlastnili pred uzavretím manželstva a ktorý získajú po jeho uzavretí, bude aj naďalej predstavovať ich oddelený osobný majetok a každý z nich bude samostatne zodpovedný za svoje dlhy svojim oddeleným majetkom. V prípade zániku manželstva má však každý z manželov právo na podiel z prírastku na majetku druhého z manželov, ktorý vznikol po uzavretí manželstva, ak tiež prispieval k tomuto prírastku (pozri bod 5.1.).
Systém spoločného majetkového režimu (§ 1403 – 1415 HOZ):
Systém spoločného majetkového režimu, ktorý vôbec nie je taký rozšírený, znamená, že manželia sa rozhodnú zriadiť spoločné vlastníctvo s rovnakým podielom na majetku toho druhého, ale bez práva manželov nakladať s týmto podielom na majetku.
Majetok, na ktorý sa vzťahuje systém spoločného majetkového režimu (§ 1405 HOZ):
Ak zmluva neobsahuje žiadne ustanovenie o rozsahu systému spoločného majetkového režimu, tento režim sa bude vzťahovať na všetok majetok, ktorý každý z manželov získa inak ako bezodplatne počas manželstva, okrem príjmu odvodeného od majetku, ktorý jeden z manželov vlastnil pred uzavretím manželstva. Do spoločného majetku nepatrí žiadna z týchto položiek, aj keby bola získaná inak ako bezodplatne: 1. majetok každého z manželov určený výlučne na osobné použitie alebo vykonávanie povolania a súvisiace príslušenstvo; 2. nároky uvedené v § 464 a 465 HOZ (nároky, ktoré pre svoju povahu úzko súvisia s jednou osobu a ktoré nemožno postúpiť alebo oddeliť od tejto osoby, alebo nároky, o ktorých sa manželia dohodli, že nebudú predmetom postúpenia) a 3. práva duševného vlastníctva.
Majetok sa pokladá za súčasť spoločného majetku, ak sa nepreukáže inak.
Manželia nie sú povinní zostaviť súpis majetku.
Na základe systému rozdelenia majetku/účasti na nadobudnutom majetku je každý z manželov zodpovedný za správu a nakladanie so svojim majetkom. Jeden z manželov však môže udeliť druhému z manželov právomoc spravovať jeho osobný majetok bez zodpovednosti alebo povinnosti odovzdať príjem odvodený zo správy tohto majetku, ak nebolo dohodnuté inak. Takýto príjem sa považuje za súčasť povinnosti prispievať k uspokojovaniu potrieb rodiny (§ 1399 HOZ).
Na základe systému spoločného majetkového režimu sa manželia dohodnú na otázke, kto bude spravovať spoločný majetok a kto bude mať právo nakladať s ním, ako aj na otázke, či by malo existovať právo súhlasu v prípade, že sa manželia dohodnú o spravovaní majetku jedným z nich.
Na základe obidvoch systémov sú právne úkony vykonané manželom alebo manželkou záväzné len pre tohto manžela alebo manželku. V prípade spoločného majetkového režimu je za dlhy, ktoré vzniknú jednému z manželov počas manželstva v súvislosti so správou spoločného majetku a uspokojovaním potrieb rodiny, spoluzodpovedný aj druhý z manželov, ktorý nie je dlžníkom (pozri bod 2.6. písm. b)).
Na základe systému rozdelenia majetku/účasti na nadobudnutom majetku je za dlhy, ktoré vznikli jednému z manželov počas manželstva, zodpovedný len tento z manželov. Veritelia môžu uspokojiť svoje pohľadávky len z osobného majetku manžela – dlžníka alebo manželky – dlžníčky.
Na základe spoločného majetkového režimu je za dlhy, ktoré vzniknú jednému z manželov počas manželstva v súvislosti so správou spoločného majetku a uspokojovaním potrieb rodiny, zodpovedný manžel – dlžník alebo manželka – dlžníčka a veritelia môžu uspokojiť svoje pohľadávky z jeho osobného majetku a spoločného majetku (a ak tento majetok nepostačuje, z osobného majetku manžela alebo manželky, ktorí nie sú dlžníkmi, do polovice hodnoty ich pohľadávky, § 1410 HOZ). V prípade osobných dlhov alebo dlhov, ktoré nesúvisia s právom manžela – dlžníka alebo manželky – dlžníčky spravovať spoločný majetok, môžu veritelia uspokojiť svoje pohľadávky z osobného majetku manžela – dlžníka alebo manželky – dlžníčky, a len v prípade, ak jeho majetok nie je dostatočný, môžu uspokojiť svoje pohľadávky zo spoločného majetku a aj v tomto prípade len do polovice jeho hodnoty (§ 1408 – 1409 HOZ).